Diari Oficial de la Generalitat Valenciana


Sumari del DOGV 7128, del 10-10-2013 (2013/9526)

RESOLUCIÓ de 23 de setembre de 2013, del conseller de Governació i Justícia, per la qual s'aprova el Pla de Prevenció d'Incendis Forestals de la Reserva Valenciana de Caça de La Muela de Cortes.
--------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7128

Data del DOGV
:   10-10-2013

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2013/9526


Data del document
:   23-09-2013

Organisme emissor
:   Conselleria de Governació i Justícia

Tipus de document
:   Resolució

Descriptors 

:   * Conselleria de Governació i Justícia
    * administració local

RESOLUCIÓ de 23 de setembre de 2013, del conseller de Governació i Justícia, per la qual s'aprova el Pla de Prevenció d'Incendis Forestals de la Reserva Valenciana de Caça de La Muela de Cortes. [2013/9526]  
L'article 55 de la Llei 3/1993, de 9 de desembre, Forestal, de la Comunitat Valenciana, establix que correspon a la Generalitat la planificació, la coordinació i l'execució de les mesures i accions necessàries per a la prevenció i lluita contra els incendis forestals.   
La planificació de la prevenció d'incendis forestals es realitza a través de diferents figures que es corresponen amb distints àmbits territorials. Des dels plans locals de prevenció d'incendis forestals, d'àmbit local, als plans de prevenció d'incendis forestals de demarcació d'àmbit supracomarcal, passant pels plans de prevenció de parcs naturals.   
  
No obstant això, les característiques singulars de la Reserva Valenciana de Caça de La Muela de Cortes, fa que requerisca figures pròpies d'ordenació sectorial, com en este cas en prevenció d'incendis forestals.  
  
Conscients d'esta necessitat, en l'any 2011 des del Servici de Caça i Pesca es va sol·licitar al servici competent en prevenció d'incendis forestals en aquell temps l'elaboració d'un pla de prevenció específic per a la reserva, emmarcat dins dels plans de prevenció de les demarcacions forestals en què es troba, i que a més poguera formar part del Pla de Gestió Integral de la Reserva arreplegat en el Decret 3/2011, del Consell, pel qual s'aprova el reglament de funcionament de la Reserva Valenciana de Caça de La Muela de Cortes, conjuntament amb altres plans específics.   
El Pla Integral de Gestió de la Reserva Valenciana de Caça de La Muela de Cortes, aprovat per la Direcció General de Gestió del Medi Natural, indica que el pla sectorial de prevenció d'incendis forestals ha d'incloure la identificació, creació i manteniment de les infraestructures de prevenció d'incendis necessàries, així com l'històric dels incendis registrats en la Reserva Valenciana de Caça, la seua casuística, i les condicions que van facilitar-ne el desenrotllament, a més de coordinar-se els plans locals de crema a fi de zonificar el risc derivat de la realització de les cremes agràries.  
Atenent la petició, es va abordar la redacció, la directriu bàsica de la qual ha sigut l'adaptació de les directrius generals de prevenció d'incendis forestals a les característiques específiques i singulars de la reserva. L'objectiu general és disminuir el nombre d'incendis forestals, així com minimitzar els danys que generen, de forma compatible amb la resta de fins de la reserva, especialment la promoció de la fauna.   
  
El pla compta amb informe positiu del director tècnic de la Reserva Valenciana de Caça de La Muela de Cortes de data 29 de novembre de 2012.   
D'acord amb tot el que s'ha exposat, vist que el pla complix el que disposa la legislació en la matèria i a proposta de la directora general de Prevenció, Extinció d'Incendis i Emergències, resolc:  
  
Primer  
Aprovar el Pla de Prevenció d'Incendis Forestals de la Reserva Valenciana de Caça de La Muela de Cortes com a directriu tècnica en la matèria d'acord amb l'àmbit definit per la Llei 2/1973, de 17 de març, de creació de tretze reserves nacionals de caça. El contingut i característiques del pla s'arreplega en l'annex d'esta resolució.  
  
Segon  
Es faculta la directora general de Prevenció, Extinció d'Incendis i Emergències perquè en l'àmbit de les seues competències, puga dictar les disposicions i adoptar les mesures necessàries per al desenrotllament i foment del pla, tot això condicionat a la disponibilitat pressupostària anual.  
  
Tercer  
1. Les disposicions contingudes en el Pla de Prevenció d'Incendis Forestals de la Reserva Valenciana de La Muela de Cortes constituïxen la directriu tècnica superior en prevenció d'incendis forestals en l'àmbit definit en esta resolució, no tenen rang normatiu, i són subsidiàries, per tant, en la seua aplicació, de la normativa general de Prevenció d'Incendis Forestals.  
2. En les zones incloses dins de l'àmbit d'un Pla de Prevenció d'Incendis Forestals de Demarcació aprovat, i en aquells aspectes en què pot donar-se contradicció, prevaldrà allò que s'ha previst en el corresponent Pla de Prevenció d'Incendis Forestals de Demarcació.  
  
Contra esta resolució, que entrarà en vigor l'endemà de la publicació en el Diari Oficial de la Comunitat Valenciana, les persones interessades podran interposar un recurs contenciós administratiu en el termini de dos mesos, comptats a partir de l'endemà de la publicació, davant de la Sala Contenciosa Administratiu del Tribunal Superior de Justícia de la Comunitat Valenciana de conformitat amb el que disposen l'article 10 i concordants de la Llei Reguladora de la Jurisdicció Contenciosa Administrativa.  
Tot això sense perjuí de la interposició del recurs potestatiu de reposició davant del conseller de Governació i Justícia, en el termini d'un mes des de l'endemà de la seua publicació en el Diari Oficial de la Comunitat Valenciana, d'acord amb el que disposen els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999, de 13 de gener.  
  
DISPOSICIÓ ADDICIONAL  
  
La implementació i posterior desplegament d'esta resolució no podrà suposar un increment de gasto en el pressupost consolidat de la Generalitat.  
  
València, 23 de setembre de 2013.- El conseller de Governació i Justícia: Serafín Castellano Gómez.  
  
  
Annex  
Contingut i característiques del Pla  
  
El Pla està estructurat en els blocs següents:  
1. Introducció: antecedents. Objectius. Àmbit del Pla.  
2. Medi físic: clima. Vegetació.   
3. Anàlisi històrica d'incendis: anàlisi de la causalitat. Anàlisi temporal. Distribució espacial dels incendis. Actuacions de millora.   
  
4. Vigilància, detecció i dissuasió: Pla de vigilància preventiva enfront del risc d'incendis forestals de la Comunitat Valenciana. Actuacions de millora.  
5. Anàlisi de grans incendis forestals: classificació dels grans incendis. Metodologia de simulació d'incendis de disseny. Simulació per a les condicions sinòptiques en què predominen vents de component oest. Simulació per a les condicions de vent de component est-sud-est (baixa tèrmica). Localització de zones fora de capacitat d'extinció. Localització de punts crítics.   
6. Pla d'infraestructures: introducció. Tractaments de la vegetació. Xarxa viària.. Xarxa hídrica.  
7. Programació.  
Així mateix disposa d'una referència cartogràfica completa, dels diferents aspectes tractats en els blocs anteriors.   
Amb caràcter general el pla té una vigència de 10 anys.